Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2021/C 464/07)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1)

HOVEDSPECIFIKATIONERNE I DEN TEKNISKE DOKUMENTATION

»HOMOKHÁTI ŐSZIBARACK PÁLINKA«

EU-nr.: PGI-HU-02471 –– 25. maj 2018

1. Betegnelse

»Homokháti őszibarack pálinka«

2. Kategori af spiritus

Frugtbrændevin (kategori 9 i forordning (EF) nr. 110/2008)

3. Beskrivelse af spiritussen

3.1. Produktets fysiske, kemiske og/eller organoleptiske kendetegn

Kemisk-fysiske egenskaber

Indhold af hydrogencyanid: højst 5 g pr. hl ren alkohol (100 % vol.) Indhold af flygtige stoffer i alt mindst 250 g pr. hl ren alkohol (100 % vol.) Kobberindhold højst 7 mg/kg for det færdige produkt

Organoleptiske egenskaber

Farve: klar, farveløs.

Aroma: En fin, diskret aroma, der minder om modne ferskners udprægede sødme med let aromatiske citrusnoter, undertiden med en svag aroma af marcipan.

Smag: friske citrusnoter med en karakteristisk, mellemfyldig, robust struktur ledsaget af en smag af moden fersken og diskret skarphed og en lang, blød, men karakteristisk eftersmag.

3.2. Særlige egenskaber (i forhold til anden spiritus fra samme kategori)

»Homokháti őszibarack pálinka« har en karakteristisk aroma og smag på grund af fersknerne, der dyrkes i Homokhátság-regionen: Dens aroma er velduftende og citrusagtig og minder om modne ferskners udprægede sødme. Citrusnoter træder også tydeligt frem i smagen, som er svagt sødlig med en blød eftersmag.

4. Afgrænsning af det geografiske område

»Homokháti őszibarack pálinka« fremstilles inden for følgende kommuners administrative grænser: Mórahalom, Ásotthalom, Domaszék, Zákányszék, Ruzsa, Öttömös, Pusztamérges, Üllés, Bordány, Forráskút, Zsombó, Szatymaz, Kelebia og Balotaszállás.

»Homokháti őszibarack pálinka« må kun mæskes, gæres, destilleres på klarepande og hvile i kommercielle pálinka-destillerier, som er beliggende inden for dette geografiske område.

5. Metode, som spiritussen er fremstillet efter

Produktionen af pálinka består af følgende primære etaper:

a) Udvælgelse og godkendelse af frugten

b) Mæskning og gæring

c) Destillation

d) Hvile

e) Behandling og produktion af pálinkaen

a.) Udvælgelse og godkendelse af frugten

Basisingrediensen i pálinka er fuldt modnet frugt af god eller fremragende kvalitet, der er dyrket i det geografiske område. Den kvantitative godkendelse af frugten sker på grundlag af vægt.

I forbindelse med godkendelsen foretages kvalitetskontrollen på grundlag af en organoleptisk vurdering (modning — fra moden til overmoden — sund, ren, fri for fremmedlegemer — jord, blade, kviste, sten, metal eller andet materiale — og for skimmel eller råd) ved hjælp af prøveudtagning.

b.) Mæskning og gæring

Frugtstenen skal fjernes ved hjælp af en udstener.

Under gæringen er det vigtigt at fastsætte temperaturen præcist (til 16-23 °C) for at opnå den optimale pH-værdi (2,8-3,2) og kontrollere sukker- og alkoholindholdet.

Sukkerindholdet skal reduceres til under 5 °Brix ved gæringens afslutning.

Pálinkaen bør ikke sødes under fremstillingsprocessen, ikke engang for at afrunde den endelige smag.

c.) Destillation

»Homokháti őszibarack pálinka« kan fremstilles ved destillation i to faser ved hjælp af traditionel klarepandedestillation, som sikrer den rette kvalitet. Klarepandedestillation er en dobbelt fraktioneret destillationsmetode, hvor der anvendes en klarepande med en kapacitet på højst 1 000 liter.

d.) Hvile

»Homokháti őszibarack pálinka« skal hvile, indtil den er afbalanceret.

Hvis udendørstemperaturen er over 25 °C, skal luften i lagerrummet afkøles ved hjælp af luftkonditionering eller befugtes med en vandspray mindst én gang om ugen.

e.) Behandling og produktion af pálinkaen

I overensstemmelse med de meget strenge krav til produkter på flaske (± 0,3 volumenprocent) skal alkoholindholdet i pálinkaen, der har hvilet, justeres til det niveau, der egner sig til forbrug, ved tilsætning af drikkevand af god kvalitet. Vandet kan være destilleret, demineraliseret, ionbyttet eller blødgjort.

Pálinkaen, der har hvilet, kan afkøles og filtreres. Om nødvendigt kan der også foretages yderligere behandling ved hjælp af passende tekniske hjælpestoffer med henblik på at raffinere produktet og fjerne eventuelle tungmetaller. Derefter kan pálinkaen aftappes.

Når der er opnået et passende alkoholindhold, kan pálinkaen hældes på vaskede flasker, som lukkes med forseglede aluminiumsskruelåg eller propper, der opfylder kriterierne for fødevareemballering. Flaskerne kan være fremstillet af glas eller keramik.

6. Tilknytning til det geografiske miljø eller den geografiske oprindelse

6.1. Nærmere oplysninger om det geografiske område eller oprindelse af relevans for sammenhængen

De nærmere oplysninger om det geografiske område eller den geografiske oprindelse af relevans for tilknytningen er baseret på fire søjler:

a) Jordarealerne og den enestående jordbundsstruktur i Homokhátság

b) Det karakteristiske mikroklima i Homokhátság

c) De ferskensorter, der dyrkes i Homokhátság

d) Menneskelige faktorer

a) Jordarealerne og den enestående jordbundsstruktur i Homokhátság

Det pågældende geografiske område består af de ikke-chernozeme jordarealer på Den Sydlige Store Slettes sandede højderyg (Homokhátság), der ligger i de lavtliggende områder mellem floderne Donau og Tisza og breder sig i sydvestlig retning fra byen Szeged i Csongrád-distriktet.

Den sandede jord i Homokhátság-regionen er særlig velegnet til gartneri og frugtavl, da den er veldrænet og hurtigt varmes op. Den sandede humusrige jord består hovedsagelig af kvartskrystaller. Den sandede jord har typisk et lavt indhold af kolloid (højst 5 %), der gør, at jorden drænes hurtigt. Den sandede jord er også rig på glimmer, som forsyner planterne med næringsstoffer (kalium, bor, jern og zink).

b) Det karakteristiske mikroklima i Homokhátság

Klimaet i Homokhátság-regionen er meget kontinentalt med påfaldende varme og tørre somre med stærk udtørring. Temperaturerne varierer meget i løbet af dagen i modningsperioden. Denne region har landets højeste antal solskinstimer (over 2 600 timer).

c) De ferskensorter, der dyrkes i Homokhátság

»Homokháti őszibarack pálinka« skal tilberedes med ferskensorter, der stammer fra det geografiske område, som er defineret i punkt 4. Alle disse sorter kan spores tilbage til den vilde fersken, hvor det vilde ferskenfrø anvendes som såsæd, der efter udplantning bliver den frøplante, hvorpå ædelgrene podes. Kombinationen af disse sorter sikrer, at de unikke aromaer i ferskner, der dyrkes i Homokhát-regionen, afspejles i de organoleptiske egenskaber ved pálinka fremstillet af disse ferskner, nemlig egenskaber som citrusagtig friskhed, let sødme og blød eftersmag.

d) Menneskelige faktorer

»Homokháti őszibarack pálinka« fremstilles traditionelt i det geografiske område ved destillation på klarepande. Viden om den traditionelle produktionsteknik videregives fra generation til generation. Destillation på klarepande er en traditionel proces, hvor smags- og aromanoterne kommer frem i en karakteristisk stil, der er kendetegnende for pálinka. Da destillation er en af hjørnestenene i produktionen af pálinka fremstillet af ferskner, er det den menneskelige knowhow, der giver det færdige produkt (»Homokháti őszibarack pálinka«) dets unikke egenskaber, der er kendetegnet ved smagen af ferskner dyrket i det geografiske område. Det kræver særlig ekspertise at tilberede pálinkaen, navnlig da pálinka sjældent fremstilles af ferskner.

6.2. Særlige kendetegn ved spiritussen, der kan knyttes til det geografiske område

Tilknytningen mellem »Homokháti őszibarack pálinka« og det geografiske område er baseret på produktets kvalitet.

Det store antal solskinstimer skaber betingelserne for, at fersknerne bliver helt modne, og de store temperaturudsving i løbet af dagen gør fersknerne søde og saftige. Takket være den sandede, glimmerholdige jord er fersknerne lette og citrusagtigt friske, mens glimmer, som er rig på sporstoffer, forklarer fersknernes høje tørstofindhold. Som følge af disse faktorer har ferskner, der dyrkes i Homokhátság, høje indholdsværdier, en rig smag og aroma og en blød eftersmag.

Klarepandedestillationsteknikken får typisk aromaer af modne ferskner frem i »Homokháti őszibarack pálinka«: Pálinkaen er kendetegnet ved en stærk, karakteristisk, let besk smag, men med en fin vellugtende, diskret aroma.

Takket være de rige aromanoter fra ferskner med oprindelse i Homokhátság og den anvendte destillationsteknik har »Homokháti őszibarack pálinka« et højt indhold af flygtige stoffer og en karakteristisk mellemfyldig smag. De rige aromanoter giver pálinkaen en lang, men blød eftersmag.

7. EU-bestemmelser eller nationale/regionale bestemmelser

— Lov nr. XI af 1997 om beskyttelse af varemærker og geografiske betegnelser

— Lov nr. LXXIII af 2008 om pálinka, pálinka af presserester af druer og Pálinka National Council

— Regeringsdekret nr. 158/2009 af 30. juli 2009 om nærmere bestemmelser for beskyttelse af de geografiske betegnelser for landbrugsprodukter og fødevarer og om kontrol af produkterne

— Regeringsdekret nr. 22/2012 af 29. februar 2012 om det nationale kontor for sikkerhed i fødevarekæden

— Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

— Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus.

8. Ansøger

Navn: Kerekes Pálinka — eneforhandler Pál Kerekes

Adresse: Szegfű János u. 5-7, 6787 Zákányszék, Ungarn

E-mailadresse: kerekespal@vipmail.hu, lkerekes01@gmail.com

Telefonnummer: + 36 705756684 og + 36 304091041

9. Supplement til den geografiske betegnelse

—

10. Specifikke mærkningsregler

Ud over de elementer, der er angivet i lovgivningen, omfatter betegnelsen følgende:

— »földrajzi árujelző« [geografisk betegnelse] (særskilt fra betegnelsen).

(1) EFT L 130 af 17.5.2019, s. 1.